【明報專訊】裙褂係香港傳統嫁衣，唔少人結婚時都會著裙褂舉辦中式婚禮。喺石硤尾賽馬會創意藝術中心舉辦嘅「承傳手藝：欣賞裙褂展覽會 」就以「欣賞裙褂」為主題，展出1930年代至今嘅裙褂，當中包括文革時期因龍鳳圖案成為禁忌而誕生嘅孔雀褂、結合潮流文化嘅Hello Kitty水晶褂。
展出1930年代至今款式
裙褂圖案同繡藝嘅演變反映時代變遷，隨着經濟發展，裙褂圖案更為複雜。文革時期，內地禁止用龍鳳圖案，廣州廠房無法為香港繡莊提供龍鳳褂片，本地繡莊就改用孔雀圖案加工製褂，維持咗七八年，產量唔多。與此同時，港澳仲有唔少繡莊堅持繡龍鳳圖案，甚至新創「紅褂紅裙」款式，專為新娘子而設。
今次展覽亦展出屬於香港裙褂經典標誌嘅全紅盤龍金龍鳳褂，仲有兩件另類裙褂，一款係Hello Kitty水晶褂，一款係全港最細嘅迷你公仔裙褂，只有Barbie公仔著得落。
今次展覽係「承傳手藝：裙褂製作技藝教育計劃」嘅壓軸活動，計劃由非物質遺產辦事處資助，香港史學會主辦，展覽至5月20日結束。